กองทุนCPNRFกำไรโต58%
กองทุนอสังหาริมทรัพย์ CPNRF เติบโต 58% แจกปันผล 24 สตางค์ ฟาก QHPF กำไรหด ยังปันผล 17 สตางค์
10 พ.ย. 2553

กองทุนอสังหาริมทรัพย์ CPNRF เติบโต 58% แจกปันผล 24 สตางค์ ฟาก QHPF กำไรหด ยังปันผล 17 สตางค์
นายภูม โอสถานนท์ ผู้ช่วยกรรมการผู้อำนวยการ กลุ่มจัดการลงทุน บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้บริหารกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) เปิดเผยว่า กองทุนมีกำไรสุทธิงวดไตรมาส 3 สิ้นสุดวันที่ 30 ก.ย.2553 จำนวน 405.51 ล้านบาท กำไรต่อหน่วย 0.2478 บาท เพิ่มขึ้น 58.31% จากช่วงเดียวกันของปีก่อนมีกำไรสุทธิ 256.14 ล้านบาท กำไรต่อหน่วย 0.2347 บาท
งวด 9 เดือนปีนี้กำไรสุทธิ 1,245.82 ล้านบาท กำไรต่อหน่วย 0.7614 บาท เพิ่มขึ้น 63.05% จากช่วงเดียวกันของปีก่อนกำไรสุทธิ 764.03 ล้านบาท ต่อหน่วย 0.70 บาท โดยกองทุนจะจ่ายเงินปันผลจากผลงานไตรมาส 3 ในอัตรา 0.2478 บาทต่อหน่วยและปิดสมุดทะเบียนเพื่อสิทธิรับปันผลในวันที่ 30 พ.ย.นี้
"กำไรเพิ่มขึ้รสาเหตุหลักมาจากการที่กองทุนรวมได้มีการลงทุนเพิ่มเติมในสิทธิการเช่าในศูนย์การค้าเซ็นทรัลพลาซา ปิ่นเกล้า และอาคารสำนักงานเซ็นทรัลปิ่นเกล้า ทาวเวอร์ A และทาวเวอร์ B เมื่อวันที่ 4 พ.ย.2552 ซึ่งทำให้กองทุนมีรายได้จากการลงทุนสุทธิเพิ่มขึ้นอย่างมีนัยสำคัญตั้งแต่นั้นเป็นต้นมา"นายภูม กล่าว
กองทุนรวมอสังหาริมทรัพย์ควอลิตี้ เฮ้าส์ (QHPF) ไตรมาส 3 กำไรสุทธิ 135.88 ล้านบาท กำไรต่อหน่วย 0.17 บาท ลดลง 9.31% จากช่วงเดียวกันของปีก่อนกำไรสุทธิ 149.83 ล้านบาท กำไรต่อหน่วย 0.19 บาท 
ส่วน 9 เดือนกำไรสุทธิ 420.25 ล้านบาท กำไรต่อหน่วย 0.53 บาท จากช่วงเดียวกันของปีก่อนกำไรสุทธิ 453.46 ล้านบาท กำไรต่อหน่วย 0.57 บาท
ทั้งนี้กองทุนจะจ่ายเงินปันผลหน่วยละ 0.1705 บาท จากผลการดำเนินงานงวดไตรมาส 3 และกำหนดปิดสมุดทะเบียนเพื่อสิทธิรับปันผลวันที่ 24 พ.ย.นี้ จ่ายเงินวันที่ 9 ธ.ค.2553